Péter Magyar

Péter Magyar (s. 16. maaliskuuta 1981 Budapest) on unkarilainen juristi ja liikemies, nyttemmin poliitikko, Kunnioitus ja vapaus -puolueen (TISZA) johtaja ja europarlamentaarikko.
Opinnot ja uran alku.
Péter Magyar opiskeli oikeustiedettä Budapestissa ja Hampurissa ja valmistui juristiksi Péter Pázmány -yliopistosta 2004. Työskenneltyään Budapestin raastuvanoikeudessa hän siirtyi liike-elämään ja toimi lainopillisena asiantuntijana Unkarissa toimiville kansainvälisille sijoittajille. Vuonna 2010 hän siirtyi ulkoministeriön palvelukseen ja työskenteli Brysselissä Unkarin EU-edustustossa, missä hänen toimialanaan olivat erityisesti liikenne- ja energiapolitiikka sekä yhtiö- ja kilpailuoikeus. Vuodesta 2015 hän toimi diplomaattitehtävissä vastaten Unkarin hallituksen ja Euroopan parlamentin yhteydenpidosta mm. laki-, markkina-, budjetti-, kauppa- ja kehityspolitiikan kysymyksissä. Syyskuussa 2018 hänestä tuli Unkarin valtion kehityspankin ("Magyar Fejlesztési Bank") EU-oikeusosaston johtaja. Kesäkuussa 2019 hänet nimitettiin pankin tytäryhtiön, opintolainoja myöntävän "Diákhitel Központ"in toimitusjohtajaksi. 
Nousu oppositiopoliitikoksi.
Alkuvuodesta 2024 Unkarin poliittista elämää ravisteli presidentti Katalin Novákin eroon johtanut skandaali: kävi ilmi, että presidentti oli edellisenä vuonna myöntänyt armahduksen miehelle, joka oli suojellut lasten hyväksikäytöstä tuomittua esimiestään. Presidentti Novákin ohella politiikan jätti myös armahduspäätöksen toinen allekirjoittaja, Péter Magyarin entinen vaimo ja tuolloinen oikeusministeri Judit Varga, joka jo aiemmin oli luopunut ministerinsalkustaan keskittyäkseen tehtäväänsä Fidesz-puolueen kärkiehdokkaana vuoden 2024 eurovaaleissa. Nyt Varga ilmoitti vetäytyvänsä tästäkin tehtävästä. 
Judit Vargan eroilmoituksen jälkeen hänen ex-puolisonsa Péter Magyar rikkoi julkisesti välinsä Fidesz-puolueeseen, ilmoittaen julkisessa somepäivityksessään 10.2.2024 eroavansa tehtävistään kahden valtionyhtiön johdossa, koska ei enää halua olla osallisena korruptoituneessa järjestelmässä, jonka todelliset päättäjät pakoilevat vastuutaan naisten helmoihin. Laajemmin hän purki kritiikkiään Orbánin järjestelmää kohtaan, jonka sisäpiireissä oli liikkunut vuosikaudet, YouTube-kanava Partizánille antamassaan laajassa haastattelussa 11.2.2024. Tästä käynnistyi poliittinen liikehdintä, ensin kansanliikkeen "Talpra, magyarok!" (’Jalkeille, unkarilaiset!’) muodossa, jonka tilaisuus Budapestissa kansallispäivänä 15.3.2024 kokosi vielä suuremman kansanjoukon kuin pääministeri Orbánin samaan aikaan pitämä virallinen kansallispäiväpuhe. 
Koska uuden puolueen perustamiseen ennen eurovaaleja ei enää ollut aikaa, Magyar aktivoi vuonna 2021 perustetun mutta passiiviseksi jääneen TISZA-puolueen ("Tisztelet és Szabadság Párt," ’Kunnioitus ja vapaus -puolue’). Verkkosivuillaan julkistetussa 21 kohdan ohjelmassa puolue lupaa mm. korottaa lapsilisiä, eläkkeitä ja hoitoalan palkkoja, uudistaa terveydenhuollon, koulujärjestelmän sekä valtapuolueen propagandakanavaksi muuttuneen julkisen palvelun median, liittää Unkarin Euroopan syyttäjänviraston alaisuuteen, rajoittaa kansanedustajien ja pääministerin virkakaudet kahteen, käynnistää ohjelmia maaseudun kehittämiseksi ja ulkomaille muuttaneiden unkarilaisten houkuttelemiseksi takaisin sekä tukea kansainvälisten suuryritysten sijaan kotimaisia pk- ja perheyrityksiä. TISZA-puolue määritellään linjaltaan keskusta-oikeistolaiseksi, ja Euroopan parlamentissa se kuuluu keskusta-oikeistolaiseen EPP-ryhmään.
Eurovaaleissa TISZA-puolue osoittautui merkittäväksi haastajaksi Orbánin Fidesz-puolueelle, joka säilytti johtoasemansa mutta menetti osan kannatustaan. Fidesz-puolueen vaalitulos (44 % äänistä, 11 europarlamenttipaikkaa) oli heikoin 18 vuoteen, kun taas TISZA sai 29 % äänistä ja 7 europarlamenttipaikkaa, nousten Unkarin merkittävimmäksi oppositiopuolueeksi. Vastoin vaalikampanjansa aikana ilmoittamiaan suunnitelmia Péter Magyar otti vastaan edustajanpaikan ja ilmoitti ainakin toistaiseksi työskentelevänsä puoluejohtajan tehtäviensä ohella myös Brysselissä, vaikka ei muuttaisikaan sinne kokonaan.
Magyaria on arvosteltu poliittisten tavoitteiden ja aatteellisen taustan epämääräisyydestä, mutta ensimmäisenä todella vakavasti otettavana haastajana Orbánin järjestelmälle häneen kiinnittyy paljon toiveita.
Yksityiselämä.
Péter Magyar oli vuosina 2006–2023 naimisissa Fidesz-poliitikko Judit Vargan kanssa, ja heillä on kolme poikaa. Jo vuonna 2021 lehdistössä oli liikkunut huhuja avioliiton hajoamisesta, mutta tuolloin ne vielä kiistettiin; julkisesti pari ilmoitti eroaikeistaan maaliskuussa 2023. Sittemmin Unkarin mediassa on kerrottu, että Fidesz-puolue ei aiemmin sallinut ministerin ja merkittävimmän naispoliitikkonsa ottaa avioeroa, koska se olisi tuottanut negatiivista julkisuutta ennen vuoden 2022 parlamenttivaaleja. 
Magyarin haastettua julkisesti Orbánin järjestelmän keväällä 2024 hänen avioliittoaan ja eroon johtaneita tapahtumia riepoteltiin mediassa ja Fidesz-puolueen kampanjoinnissa. Judit Varga on kertonut julkisuudessa miehensä kohdelleen häntä kaltoin, pelotelleen ja uhkailleen häntä. Erityistä huomiota sai tässä yhteydessä Magyarin tammikuussa 2023 salaa tallentama äänite, jolla Judit Varga kertoi, että hallituksen edustajat olivat käyneet poistamassa arkaluontoisia tietoja korruptiojutun tutkinta-asiakirjoista. Varga selitti myöhemmin lausunnon syntyneen painostuksen alla, uhkaavassa tilanteessa.
Avioeronsa jälkeen Péter Magyar seurusteli jonkin aikaa Evelin Vogelin kanssa, joka nähtiin hänen tukijoukoissaan kevään 2024 yleisötilaisuuksissa. Suhteen kariuduttua kesällä 2024 Evelin Vogelia haastateltiin ja hänen kertomuksistaan uutisoitiin laajalti hallitusta ja Fidesz-puoluetta lähellä olevassa mediassa syksyn 2024 mittaan. Julki tuotiin myös Vogelin salaa äänittämiä tallenteita heidän keskusteluistaan, joissa Magyar esimerkiksi puhuu puolueensa jäsenistä ja kannattajista ikävään sävyyn. Politiikan- ja mediatutkija Miklós Sükösdin mukaan tästä noussut kohu ei ollut vain juorujulkisuuden ”saippuaoopperaa” vaan kyseessä oli tietoisesti Venäjän mallin mukaan kehitelty propagandakampanja.